’n Regstudent en oudleerling van Grey-kollege (sekondêr) wat in Julie verlede jaar ernstige kopbeserings in ’n motorfietsongeluk opgedoen het, toon die laaste twee tot drie maande ’n verbetering in die gebruik van sy ledemate.
Ruan Joubert (20) was ’n eerstejaarstudent aan die Noordwes-Universiteit toe hy van sy motorfiets geval en sy kop ’n klip getref het.
Hoewel Ruan, wat in Januarie mondig word, se vordering op die oog af minimaal lyk, beteken dit baie vir sy ouers.
Hoewel Ruan nie kan praat nie, kan hy onder meer op sy vingers tel wanneer sy ouers hardop vir hom tel, hy wys al duim in die lug wanneer hulle vra of hy gemaklik lê en trek sy bene op wanneer op sy voete gedruk word.
Hy word tans 24 uur per dag in ’n versorgingsentrum in Bayswater in Bloemfontein versorg. Ruan haal steeds deur ’n tragea in sy keel asem en het ’n voedingsbuis in sy maag.